
Sülysáp Nagyközség Önkormányzata Képviselő-testületének

2013. április 11-én tartandó munkaterv szerinti ülésére

3. napirendhez

Tárgy:
A háziorvosi körzetek 2012. évi munkájáról szóló beszámolók megtárgyalása
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 13. § (1) 4. pontja, valamint az egészségügyről szóló 1997. évi CLIV. törvény 152. § (1) bekezdése alapján a helyi önkormányzatok feladata az egészségügyi alapellátások körében a háziorvosi, a házi gyermekorvosi, a fogorvosi és a védőnői ellátásról gondoskodni, amit önkormányzatunk – a védőnői ellátás kivételével – feladat-ellátási szerződések keretében biztosít.
A megfelelő ellátás fenntartása érdekében elengedhetetlen a folyamatos tájékozódás a különböző egészségügyi területeken folyó munkáról, ezért évről évre bekérjük a településünkön működő egészségügyi szakemberek beszámolóit a szakterületük állapotáról.
Jelen előterjesztés keretén belül kérem a háziorvosi körzetek beszámolóinak szíves megtárgyalását és elfogadását.
…/2013. (IV. 11.) ÖKT határozati javaslat

Sülysáp Nagyközség Önkormányzatának Képviselő-testülete
1./ Dr. Tiba Marianna háziorvos beszámolóját az I. sz. háziorvosi körzet 2012. évi munkájáról elfogadja,

2./ Dr. Fábián Péter háziorvos beszámolóját az II. sz. háziorvosi körzet 2012. évi munkájáról elfogadja,

3./ Dr. Pesti László háziorvos beszámolóját az III. sz. háziorvosi körzet 2012. évi munkájáról elfogadja.
Határidő: azonnal
Felelős: polgármester
Sülysáp, 2013. április 4.

Horinka László s.k.


polgármester
Láttam! Sülysáp, 2013. április 5. 
Tóth Krisztina s.k. jegyző
1. MELLÉKLET – Losonczi utca
I.sz. háziorvosi körzet 2012.évi beszámolója

Tisztelt Képviselőtestület!

A sülysápi 1.sz. háziorvosi körzet ellátója az Önkormányzattal területi ellátási kötelezettségi szerződésben álló Süly-Med Egészségügyi Szolgáltató Kft, háziorvos dr. Tiba Marianna háziorvos szakorvos, körzeti betegápoló Hostyinszkiné Ecseri Ibolya, védőnő Szanyi Jánosné. 

Az egészségügyi alapellátás magában foglalja a megelőzés, szűrés, beteg-edukáció, orvosi ellátás, más egészségügyi ellátóhelyre, szakorvosi vizsgálatokra irányítás, krónikus betegek gondozása, terhesgondozás, járványügyi feladatok, szezonális védőoltások, egészségi állapot véleményezése, hatósági tevékenység (alkalmassági vizsgálatok, keresőképesség elbírálása, gépjármű-alkalmassági vizsgálat, halottkémi feladatok stb.) során felmerülő feladatok elvégzését a praxisba bejelentkezett biztosítottak és a be nem jelentkezett  ambuláns betegek vonatkozásában egyaránt, biztosítási jogviszonyuktól függetlenül.

Munkánk helyszíne jórészt az előírásoknak megfelelően felszerelt, az Önkormányzat tulajdonát képező Losonczi u.-i háziorvosi rendelő, de számtalan esetben a beteg otthona, illetve közterület, vagy közintézmény (posta, rendőrőrs, üzlet, vasútállomás stb.).

Az ellátandó terület részben a község közigazgatási területén belül, részben külterületen helyezkedik el.

A rendelő épületének vannak objektív nehézségei, és az elmúlt évben kihirdetett egészségügyi törvényben az ÁNTSZ által is kifogásolt több problémát a minimum-feltételek közé emelték, nevezetesen a rendelő akadálymentes megközelíthetőségét és négyszemközti beszélgetésre alkalmas helyiség rendelkezésre állását. Ezeknek valamilyen költségkímélő megoldása szükséges lesz, mert ezek hiányában a GYEMSZI megvonhatja a rendelő működési engedélyét.

A praxisba bejelentkezettek száma 1904 fő, 1047 nő és 857 férfi biztosítottat tartottunk nyilván 2012.dec.31.-én, a korcsoporti megoszlást a táblázat mutatja.

A népegészségügyi szempontból kiemelten fontos betegségekkel (szív-érrendszeri betegségek, agyi keringési betegségek, stroke, magas vérnyomás, cukorbaj) sokszor többszörösen is terhelt betegeink gondozása az alapellátási tevékenység fontos része, munkánk nagy részét teszi ki.

Ezen betegségek és a daganatos elváltozások megelőzését illetve korai felismerését célzó szűrővizsgálatok, új gyógyszerek hatástani bevizsgálása is fontos feladatunk.

Krónikus sebek kötözése, hospice ellátás, szondatáplálás, házi betegellátás körében történő gyógytorna és fizikotherápiás kezelések esetén más OEP finanszírozott szolgáltató kirendelését is a háziorvos végzi.

Az alapellátás körében el nem végezhető diagnosztikai vizsgálatokra való továbbutalás, a visszakapott leletek értékelése, szükség esetén magasabb szintű ellátásra –szakorvosi rendelésre, illetve akut kórházi ellátásra, vagy rehabilitációs ellátásra - való irányítás szintén háziorvosi feladat (kivéve a szanatóriumi ellátást és  a mozgásszervi rehabilitációt).

Az alapellátási tevékenység során az elmúlt évben 8375 orvos-beteg találkozásra került sor a rendelőben és 223 ellátás történt a betegek otthonában.103 beteg került beutalásra fekvőbeteg intézménybe, kiegészítő vizsgálatokra, ill. szakrendelőbe 950 esetben utaltunk .

Saját rendelőnkben is végeztünk cukorbeteg, ill. vérnyomás szűrést.

A napi betegforgalom 35-40 fő, járványos időkben az ellátások száma jelentősen megugrik.

A községben elérhető laboratóriumi mintavétel, melyet az 1. sz. körzet ápolónője, Hostyinszkiné Ecseri Ibolya végez, nagy segítséget jelentve a helyi betegeknek és a többi helybeli praxisnak egyaránt.

Más szervekkel való együttműködésünk (önkormányzat, rendőrség, ÁNTSZ) is a község lakosságának szolgálatát segíti Szoros kapcsolatban állunk az idősek napközi otthonával és a szociális hálózattal, együttműködésünk sok esetben jelentős segítséget tudott nyújtani a rászorulóknak, pl. ápolási osztályon való átteleltetés megszervezése.

A 2012.-es évben az előző évekhez hasonlóan influenza elleni védőoltásban részesítettük önkéntes alapon, térítésmentesen a veszélyeztetett betegcsoportokat, praxisunkban 260 vakcinát adtunk be. A védőoltás beadásáért nem kellett fizetnie betegeinknek.

A praxisban tevékenykedő egészségügyi dolgozók folyamatos szakmai továbbképzése biztosítja a korszerű irányelveknek megfelelő, biztonságos betegellátást. Erre a jövőben is nagy hangsúlyt fektetünk.

Igyekszünk minél magasabb színvonalú ellátást nyújtani a magas működési költségek, visszafogott finanszírozás ellenére is. Eszköztámogatási pályázatot nyertünk el, mely segíti a korszerű orvostechnikai eszközökhöz való hozzájutást.

A praxis egészségügyi dolgozóinak és segítőiknek áldozatos, betegközpontú, empatikus hozzáállása, a község lakóinak életét segítő magatartása és folyamatosan szinten tartott, illetve fejlesztett szakmaiság munkánk alapja.

Sülysáp, 2013.április 02.

Tisztelettel:

                                                  Dr.Tiba Marianna

                                                 1.sz.háziorvos

2. MELLÉKLET – Fő utca
Beszámoló háziorvosi tevékenységről 2012.


Az 2012-es influenza szenzon viszonylag csendesen zajlik, nem tapaszta-lunk kiemelkedően sok influenzás esetet.

Egyre több - még fel nem fedezett - krónikus betegségben szenvedő beteget sikerül kiszűrnünk a praxisban. Terápiájuk beállítása, gondozásuk folyamatosan történik. Sajnos, továbbra is emelkedőben vannak a kiszűrt daganatos megbetegedettek. Sok esetben igen előrehaladott állapottal állunk szemben.


A megváltozott gyógyszertámogatási struktúra mellett is még elfogadható a terápiás hatékonyság. Mindennapos nehézség a megváltozott nevű termékek elfogadtatása. A közgyógy lista, a termékek támogatási szintje majdnem havonta változik.


Egyre több betegnél tapasztalom, hogy nem tudják kiváltani a már igen olcsó gyógyszereket sem. A rendelőnk számára felajánlott minimális gyógyszerkeretből tudjuk őket ellátni időnként. 


Mellékelem a rendelésem statisztikai mutatóit.








_____________________________









Dr. Fábián Gábor Péter








      háziorvostan, foglalkozás-egészségügyi szakorvos

Sülysáp, 2013.03.19.

3. MELLÉKLET – Kossuth L. utca
2012. ÉVI HÁZIORVOSI BESZÁMOLÓ
SÜLYSÁP III. HÁZIORVOSI KÖRZET
DR. PESTI LÁSZLÓ
Tisztelt Képviselő testület!
2010. július 1.-től vezetem a Sülysáp III. háziorvosi praxist.

Munkámat az Országos Egészségbiztosítási Pénztárral kötött szerződés alapján, területi ellátási kötelezettséggel végzem.

Asszisztensnőm Polenyikné Jurás Erzsébet, védőnő Zemenné Jurás Katalin. Ő néhány hónapja dolgozik a körzetében, beilleszkedése gyorsan sikerült. A Vele való munka kapcsolat kiváló.

Asszisztensnőm tavaly továbbképzésen vett részt a Raoul Wallenberg Humán Szakképző Iskola és Gimnáziumban, OKJ-s HÍD – Ápoló szakon, 5.4-es emelt szintű képzésen. Június 13-án volt az utolsó sikeres vizsga. Ennek sikeres letétele után OKJ-s szakápoló lett.

A rendelő jól felszerelt. Az előírt alapfelszerelés megvan, modern eszközökkel. Az Országos Egészségbiztosítási Pénztártól tavaly elnyert eszközpályázat segítségével egy új számítógépet, hozzávaló részegységeket sikerült vásárolni. Bútorzatot is fejlesztettem, (pl kartonszekrény, polcok, stb). Ebben az évben ez még kiegészül további számítástechnikai és híradástechnikai eszközökkel.

Terveim szerint ebben az évben további fejlesztések várhatók: telefonos és internethálózat, 24 órás ABPM vérnyomás Holter, oxygén lélegeztető palack kerül majd beszerzésre.

A tavalyi évben a praxisba 74 bejelentkezés történt. 15-34 év között 44, 35-60 év között 24, 60 év felett 6 fő. Közben 33 beteg halt meg, az elköltözött betegek száma 54. A praxis lélekszáma 1558 fő.

Az összes beteg ellátás tavalyhoz képest sokat nőtt. A rendelésen megjelentek száma 9282 volt, lakáson ellátott sürgős hívások száma 85, gondozási szinten pedig 2000 felett, ennek több mint fele a nővér ápolási tevékenysége (kötözés, vérvétel, stb).

Az előzetesen megbeszélt betegellátások száma folyamatosan nő. Naponta 10 percenként van előjegyzés, közben az akut betegek ellátása folyamatosan, érkezési sorrendben történik. Ez alól a kedd délutáni rendelés a kivétel. Ekkor a munkából jövő dolgozókat fogadjuk elsősorban, ez alól kivétel természetesen az akut panasszal jelentkező fiatal, nyugdíjas.

Szűrővizsgálatok folyamatosan történtek. A kiszűrt betegek száma: alkoholizmus 32 fő, cardiovasculáris szűrés, EKG 87 fő, cukorbetegség 32 fő, emlővizsgálat 45 fő, gyomor-bélrendszeri vérzés 21 fő, magas vérnyomás 137 fő, pajzsmirigy betegség 33 fő, ideggyógyászati betegség 42 fő, szemészeti betegség 17 fő, mentális fejlettség 17 fő, mozgásszervi betegség 132 fő, méhnyakrák szűrés 76 fő, veseműködés szűrése 347 fő, életmód szűrés 121 fő, érzékszervek szűrése 8 fő.

A tavalyi évben 213 influenza elleni védőoltást adtunk be. Ezt a mennyiséget az ÁNTSZ-től térítésmentesen kaptuk, és az oltás beadásáért sem kértünk pénzt a lakosságtól. Az oltások száma az országos átlag felett volt, bár ez előző évnél kevesebb.

Jogosítvány érvényesítése 117 alkalommal történt.

Szakrendelésre küldött beteg diagnosztikus céllal (EKG, labor, RTG stb) 699 fő, szakkonzultációra 773 fő. Kórházba 207 beteg került, ami az előző év többszöröse.

A rendszeresen gondozott betegek száma 169, ez 852 beteg látogatást jelentett.

A kiemelten kezelt betegségcsoportok közül néhány adat: Rosszindulatú daganatos betegek száma 37, vér és vérképzőszervi beteg 28, cukorbeteg 330 fő, epilepszia 8 fő, magas vérnyomás beteg 622 fő, szívbeteg 555 fő, asthma 23 fő, mozgásszervi betegek 493 fő.

Tisztelettel:

Dr. Pesti László

háziorvos

Sülysáp 2013.04.04

